五色雀
作者：蘇軾
朝代：宋

paragraphs: 粲粲五色羽，炎方鳳之徒。
青黄縞玄服，翼衛兩紱朱。
仁心知閔農，常告雨霽符。
我窮惟四壁，破屋無瞻烏。
惠然此粲者，來集竹與梧。
鏘鳴如玉佩，意欲相嬉娛。
寂寞兩黎生，食菜真臞儒。
小圃散春物，野桃陳雪膚。
舉杯得一笑，見此紅鸞雛。
高情如飛仙，未易握粟呼。
胡爲去復來，眷眷豈屬吾。
回翔天壤間，何必懷此都。